Raja Tun Uda

Raja Tun Dato' Seri Utama Haji Sir Uda bin  Raja Muhammad (15 Disember 1894 – 17 Oktober 1976) ialah seorang tokoh politik Malaysia. 

Beliau memegang beberapa jawatan yang penting seperti Yang di-Pertua Negeri Pulau Pinang yang pertama yang berkhidmat antara 31 Ogos 1957 hingga 30 Ogos 1967. 

Selain itu, beliau juga menjadi Menteri Besar Selangor kedua dan keempat dari Julai 1949 hingga Mac 1953 dan September 1954 hingga Ogos 1955.

Keluarga
Raja Uda dilahirkan pada 15 Disember 1894 di Tembok, Kuala Langat kepada Raja Muhammad bin Raja Othman dan Raja Embut Long. Beliau berketurunan Daeng Chelak.  

Uda adalah kerabat diraja Selangor, sepupu jauh Sultan Hisamuddin Alam Shah dan keturunan langsung Sultan Selangor yang pertama, Raja Lumu. Beliau berkahwin dengan salah satu adinda perempuan Sultan Hisamuddin iaitu Tengku Badariah binti Sultan Alaeddin Sulaiman Shah (3 Sep 1896 - 11 Feb 1937). 

Isteri keduanya ialah Raja Maslamah Binti Raja Busu manakala isteri ketiganya Tengku Puan Nor Saadah Binti Almarhum Sultan Ala'eddin Suleiman Shah (1922 - 2014), iaitu adinda perempuan sebapa Sultan Hisamuddin.

Salah seorang cucunya adalah blogger politik Malaysia Raja Petra Kamaruddin. yang mengendalikan blog MalaysiaToday.

Kerjaya
Raja Tun Uda belajar di Kolej Melayu Kuala Kangsar, sama seperti ramai kerabat diraja pada ketika itu. 

Setelah tamat zaman persekolahan, beliau menyertai perkhidmatan awam pada umur 16 tahun. 4 Tahun kemudian beliau diterima masuk ke dalam Perkhimatan Agrikultural Melayu (M.A.S). Beliau berkhidmat dalam pelbagai jawatan dan dinaikkan pangkat sehingga ke Kelas V, Perkhidmatan Awam Malaya (M.C.S).

Pada tahun 1939, beliau menjadi orang Melayu yang pertama untuk memegang jawatan Setiausaha kepada Residen British Selangor dan kemudiannya Setiausaha Negeri Selangor yang pertama. 

Beliau pernah menjadi Pesuruhjaya Tinggi Tanah Melayu di United Kingdom.  Beliau telah terlibat dalam rundingan dengan British untuk menubuhkan Sistem Ahli pada tahun 1950-an.

Menteri Besar Selangor
Raja Tun Uda ialah ahli Majlis Negeri Selangor dan Majlis Persekutuan sehingga serangan Jepun pada tahun 1941. Pada tahun 1946, beliau menjadi pegawai Kelas 1B dalam Perkhidmatan Awam Malaya dan berkhidmat dalam berbagai-bagai lembaga dan jawatankuasa. 

Beliau menjadi Menteri Besar Selangor sebanyak dua kali iaitu dari dari 1 Julai 1949 hingga 1953, dan sekali lagi dari 1954 hingga 1955. Beliau menggantikan Datuk Hamzah Abdullah dan Dato' Othman Mohamad. 

Apabila parti Perikatan menang dalam Pilihan raya umum Tanah Melayu 1955 ,Raja Uda sekaligus telah dilantik sebagai Speaker Majlis Perundangan Persekutuan.

 Gabenor Pulau Pinang dan Kerjaya Pascapolitik 
Apabila Tanah Melayu mencapai kemerdekaan pada 31 Ogos 1957, Raja Tun Uda dilantik sebagai Gabenor Pulau Pinang yang pertama dan telah berkhidmat selama 10 tahun. Kemudian beliau diganti oleh Tun Tan Sri Syed Sheh .

Selepas persaraannya, Raja Tun Uda menyertai sektor perdagangan sebagai Pengarah Oversea- Chinese Banking Corp. Ltd (OCBC) dan kemudiannya Pengarah Great Eastern Life Assurance Co. Ltd. serta banyak syarikat yang lain.

Raja Tun Uda adalah seorang peminat tenis dan emas, selain daripada suka berkebun.

Mengenang jasa
Perkhidmatannya dalam sejarah dua negeri telah menyebabkan banyak tempat dinamakan sempena beliau. 

 Pulau Pinang 

 Sekolah Menengah Kebangsaan Raja Tun Uda di Bayan Lepas, Pulau Pinang 
 Jalan Raja Uda di Butterworth, Pulau Pinang
 Pengkalan Feri Tun Raja Uda di Pulau Pinang

 Selangor 

 Taman Raja Uda di Semenyih
 Kampung Raja Uda di Klang
 Stesen komuter Raja Uda di Klang
 Perpustakaan Awam Raja Tun Uda, Seksyen 13 Shah Alam
 Masjid Jamek Raja Tun Uda di Seksyen 16 Shah Alam.

Bacaan Lebih Lanjut


Rujukan
Ankara Egzoz

Kategori:Yang di-Pertua Negeri Pulau Pinang
Kategori:Anggota Pertubuhan Kebangsaan Melayu Bersatu
Kategori:Kelahiran 1894
Kategori:Kematian 1976
Kategori:Menteri Besar Selangor
Kategori:Ahli Majlis Perundangan Persekutuan Tanah Melayu
Kategori:Penerima Seri Maharaja Mangku Negara
Selangor
Kategori:Penerima Pingat Peringatan Malaysia (Emas)
Kategori:Pesuruhjaya Tinggi Malaysia ke United Kingdom